
Innledning

Et sted ute på det åpne hav vokser en sky. Den vokser på den stigende vanndampen. Sola sørger for det. Konturene av den blir etter hvert synlig for det blotte øye. Straks etter den er dannet, driver den sorgløst av sted. Snart treffer den land hvor den regner fra seg og på magisk vis blir borte.

Hver dag har sitt vær. Allerede som barn har vi en grunnleggende forståelse av at været – og klimaet, været over tid – stadig er i endring, fra at året kan deles inn i årstider, til at det er kaldest om morgenen. Vi husker de merkeligste episoder, ofte fra viktige dager i våre liv. Istapper bøyd i vinden i bestefars begravelse. Årets første kortbuksedag. En 17. mai-feiring med frost på bakken. En enslig sky som kom drivende inn fra et blinkende hav en tverr høstmorgen.

Trass i denne hverdagslige kunnskapen om, og interessen for, vær og klima, er det få som besitter en dypere forståelse av de endringene vi flyktig observerer gjennom livet. Og selv om det er den lokale klimakunnskapen som forteller deg hvordan du bør gå kledd i fjellet, er det den vitenskapelige kunnskapen som gir oss troverdige værmeldinger, og det er den som har plassert klimaendringer på en global, geopolitisk målestokk. Vår tids ubestridte største utfordring. I dag, i morgen og i titusenvis av dager til ende.

Viktigheten av å kunne håndtere klima på en forsvarlig (og kunnskapsbasert) måte er nedfelt i en voksende rekke av nasjonale så vel som internasjonale dokumenter og avtaler. I 2015 fikk vi Parisavtalen, som 196 land forpliktet seg til. Den sier at vi må gjøre vårt ytterste for å begrense den globale oppvarmingen til halvannen grader sammenlignet med såkalt førindustriell temperatur (definert som perioden 1850–1900). Per i dag har vi bare 0,4 grader igjen å gå på.

I 2017 fikk Norge sin første klimalov, som forplikter oss til å kutte utslippene våre av CO2 (karbondioksid). Milepælene for loven er 50 % reduksjon innen 2030 og 85 % innen 2050, relativt til nivået i 1990. Andre land har andre mål. I løpet av de siste årene har et økende antall norske og utenlandske selskaper lansert såkalte nullvisjoner, som detaljerer hvordan CO2-utslipp skal bevege seg mot nettopp null. Viktigheten av at vi må bevege oss raskt i den retning, levner dagens klimakunnskap liten tvil om.

I 2021 fikk vi den hittil kraftigste advarselen fra FNs klimapanel, som med sin sjette rapport (AR6) tegner et dystert bilde av det som skjer, og det vi kan ha i vente. En «kode rød» for menneskeheten, ifølge FNs generalsekretær António Guterres.

Klima trenger stadig lenger og dypere inn i samfunnet vårt. Å være et opplyst menneske i vår tid krever en annen og mer oppdatert forståelse av klima enn det som tidligere har vært tilfelle. En forståelse som går utenpå de tilfeldige observasjonene vi har gjort oss av vær opp gjennom årene, eller den lokale «klimaferdigheten» til de som jobber på havet, langs kysten, til fjells eller på innlandet. Tatt i betraktning at dette nå er den kanskje viktigste markøren vi søker å manøvrere vårt globale samfunn etter, er et minimum av klimakunnskap et rimelig krav til enhver som vil være relevant.

Målet vårt med denne boka er å gjøre deg i stand til å gjøre deg opp en kvalifisert mening om klimaendringer. Dermed kan du også vurdere hvordan vi best kan finne løsninger på de utfordringene vi må løse for å komme oss videre på en forsvarlig måte.

Det er de fysiske fenomenene som er den store stjernen i boka, men vi glemmer ikke menneskene som gjorde klimaforskningen til en egen disiplin. Dette var forskere som oppdaget noe ingen før hadde forstått. Det har vært dramatiske ekspedisjoner inn i polområder, hvor forskere har omkommet, og det har vært stille revolusjoner som hadde sitt utspring fra grå og kjedelige kontorer. Mange av disse historiene har fått plass her.

Om den tidlige klimaforskningen var drevet mest av nysgjerrighet, har den etter hvert fått en stor samfunnsmessig betydning. Tenk bare på den moderne værvarslingen eller de lovene og avtalene vi forplikter oss til – de som vil være med på å forme fremtidens samfunn. Og for at vi skal handle riktig i tiden som kommer, må denne kunnskapen være presis og oppdatert, for dette er et fagfelt i rask utvikling. Det er derfor vi med denne boka gjør et forsøk på å belyse hva «klima» er, hvordan det endrer seg, og hvorfor.

Alle typer klimaendringer og værfenomener kan defineres ut fra sin varighet. Det er et praktisk sted å starte. Orkaner utleves på timer og dager. Istider på titusenvis av år. Vi har valgt å dele inn boka etter tidsskala. Såpass konkret går vi til verks at kapitlene tar for seg klimafenomener med en periode på 0, 1, 10, 100, 1000, 10 000 til 100 000 år, i den rekkefølgen.

Skyen vår som oppstod ute på det store hav, forener i så måte flere tidsakser. Havet er stort og tregt, mens atmosfæren er rask i sammenligning. Skyen kan «tømme seg» på noen timer, mens vannet, som kanskje faller i form av snø, kan lagres dypt i et isdekke i tusenvis eller millioner av år før det plutselig sendes tilbake til havet som smeltevann. Kommer det tilstrekkelig ferskvann ut i havet over et begrenset tidsrom, har det potensial til å senke hastigheten til en havstrøm som bringer med seg varme og salte vannmasser på sin ferd nordover, slik Golfstrømmen gjør.

For å illustrere denne inndelingen over tid har vi i bokas eneste figur gjengitt fem kurver som viser hvordan temperaturen, den kanskje viktigste klimaparameteren, kan utvikle seg på ulike tidsskalaer. Vi kommer til å vise til denne figuren mange ganger.

Vi begynner med de korte tidsskalaene, det vi kan kalle «vær». Øverst ser vi hvordan temperaturen varierte gjennom seks julidøgn i Bergen i 2021, fra ti grader på det minste til nesten tretti på det meste. Forskjellen på natt og dag er den mest basale syklusen i klimasystemet og skyldes solas gang over himmelen. Vi sier at den vandrende sola er et pådriv, mens den svingende temperaturen er en respons.

  Figur 1. Temperaturendringer på ulike tidsskalaer i Bergen (de tre øverste kurvene), i Arktis (kurve nr. 4) og i Antarktis (kurve nr. 5)

  



Så hopper vi opp en tidsskala og ser på syklusen gjennom seks hele år i kurve nummer to ovenfra, i form av månedlige gjennomsnitt. Igjen er det endringer i solinnstrålingen som er pådrivet, og igjen ser vi en respons i temperaturen. Det er åpenbart varmere om sommeren, når sola står høyest, enn om vinteren, når den kryper så vidt over horisonten. Allerede her ser vi at været ikke oppfører seg helt strømlinjeformet. Juli 2020 lager en liten knekk på kurven ettersom den var skuffende kald, den første koronasommeren da alle ferierte i Norge. Juli 2021 var heldigvis varmere, men vi ser at 2020 under ett likevel var varmere enn 2021, takket være den eksepsjonelt milde vinteren i starten av 2020. Tidsskalaene påvirker hverandre.

På den tredje kurven er det ikke like lett å finne pådrivene og responsene. Det vi ser, er den årlige temperaturen i Bergen siden 1960. Hvorfor var det så kaldt i 2010? Det var ikke på grunn av endringer i solas pådriv. På denne tidsskalaen er det andre ting som spiller inn – den gjennomsnittlige vindretningen gjennom året, havtemperaturene over tid, stormer og lavtrykksaktivitet, for å nevne noen faktorer. Akkurat dette året var det en veldig kald vinter på grunn av en kollaps av de sterke vindene i stratosfæren flere titalls kilometer over hodene våre. Og du legger kanskje merke til den økende trenden mot høyere temperaturer de siste tiårene? Vi er nå inne på en tidsskala som er mer knyttet til klima enn til vær, med noen unntak, som 2010.

Men la oss dvele litt ved den tredje kurven. Det varmeste året i Bergen var 2014, og den stigende, langsiktige trenden – den globale oppvarmingen – er påfallende. Likevel finner vi noen kortere perioder som er varmere eller kaldere enn andre. Denne typen variabilitet (endringsmønster) kan skyldes midlertidige, flerårige svingninger i havet og atmosfæren. Av og til drar de i samme retning, andre ganger opphever de hverandre. Endringer på denne tidsskalaen belyser vi i kapittel 3, som handler om de store værmønstrene.

Kurve nummer fire viser en rekonstruksjon av temperaturen i Arktis de siste tusen årene. Kurven antyder at det ikke finnes lange perioder med stabile klimatiske forhold. Se bare på de store svingningene på tiårsskala. Mye tyder for eksempel på at tiden rundt år 1800 var den kaldeste perioden. Den markerte sannsynligvis bunnpunktet i den lange, kjølige perioden som kalles den lille istid, og som strakk seg over flere hundre år. Dette kommer vi nærmere inn på i kapittel 4.

De periodiske klimaendringene i den nederste grafen viser hvordan temperaturen i Antarktis har endret seg i takt med istidssyklusene. Datagrunnlaget er kilometerlange iskjerner som er boret ut fra innlandsisen. Det kanskje mest slående med kurven er at den viser hvor stort spillerom klimasystemet har i begge ender. Som vi ser, er det stor forskjell på bunnene – istidene – og toppene – mellomistidene – så mye som 15 grader på det meste! Men regelmessigheten er også påfallende. Hvordan kan toppene og bunnene avløse hverandre med en så stor grad av symmetri? Vi sparer dette til kapittel 6, men et hint er at forklaringen finnes i astronomiens verden.

De fem kurvene på figur 1 viser hvordan temperaturen og klimaet endrer seg i bølgemønstre på mange ulike tidsskalaer. De mange bølgemønstrene, fra døgn- og årssyklusene til istidene, påvirker hverandre og må betraktes sammen, som deler av et helhetlig system.

Ting som skjer med klimaet, kan sjelden tilskrives én enkelt årsak. Vi kan for eksempel ikke si at den massive flommen som herjet i Tyskland, Nederland og Belgia sommeren 2021, utelukkende skyldtes global oppvarming, men vi kan si at en slik flom er langt mer sannsynlig enn det ville ha vært i en verden med en grad kaldere klima enn det vi har nå. Den økte risikoen for at slike klimakatastrofer inntreffer – flommen i Tyskland tok 200 menneskeliv og kostet samfunnet over 350 milliarder kroner – er et direkte resultat av at vi gjennom våre utslipp av drivhusgasser har skrudd frenetisk på jordas strålingsbalanse (mer om dette i neste kapittel).

For mange ekstreme klimahendelser, som hetebølger, tørke og flommer, er det ofte forsterkningsmekanismer. Et klima med forlenget sommersesong øker muligheten for at flere skogbranner kan oppstå som et resultat av lynnedslag. Flere skogbranner øker luftas konsentrasjon av CO2. Dette forsterker den pågående oppvarmingen. Effekten av det kan være mindre eller skrinnere vegetasjon, og følgelig kan bakken holde på mindre fuktighet som ellers kunne dempet omfanget og varigheten av en tørke. I det fantastiske klimasystemet er det mange slike seriekoblinger, selv om de kan være vanskelig å få øye på eller forstå.

Et enklere eksempel på en iboende kompleksitet: Hvorfor er ikke 21. juni den varmeste dagen i året i Norge? Det er da solstrålingen er sterkest. Likevel er det ikke før ut i juli og august at de høyeste temperaturene inntreffer, for først da har sola rukket å varme opp vegetasjonen og havet til et maksimum. Akkurat den samme forsinkelsen ser vi på en varm sommerdag. På kurve nummer én er det varmest først noen timer etter omtrent klokken ett, da sola står høyest på himmelen.

Mye henger sammen, og det at én ting endres, kan avstedkomme endring i en tilstøtende prosess. Ta istidene: de blir satt i gang av at solstrålingen gradvis svekkes over tusenvis av år, men strålingen svekkes verken nok eller hurtig nok til at Skandinavia skal kunne dekkes av isbreer. Den reduserte strålingen gjør likevel at den arktiske isen langsomt brer seg sørover. Da blir stadig mer solinnstråling reflektert av den lyse, snødekte overflaten, hvilket bidrar til at nedkjølingen går raskere. Som nevnt vrimler klimasystemet av slike selvforsterkende prosesser, det vi i faget gjerne kaller tilbakekoblinger.

Alt koker ned til at vi må forstå forholdet mellom pådriv og respons. Først når dette forholdet er på plass, er vi i bedre stand til å forutsi hva som vil følge av fremtidige endringer i pådrivet, for eksempel det økende CO2-innholdet i atmosfæren. I mai 2021 bestod 419 liter av hver million liter luft av CO2-molekyler, og vi sier at konsentrasjonen var 419 ppm (parts per million). Til sammenligning var konsentrasjonen før den industrielle revolusjon på 1800-tallet ganske stabil på rundt 280 ppm. Selv om 419 ppm – kun 0,0419 prosent – kan høres lite ut, representerer det en økning fra førindustriell tid på nesten 50 %, og så høye verdier som over 400 ppm må vi mer enn tre millioner år tilbake i tid for å finne.

Som den observante leser sikkert allerede har merket seg, er CO2 en formel som glimrer med sitt nærvær i denne boka. Det betyr ikke at boka bare handler om global oppvarming, som antagelig er det begrepet folk flest knytter til CO2. CO2 var en drivhusgass også før vi begynte å pumpe den ut i atmosfæren, og den er en av de viktigste faktorene i ethvert klimaregnskap, ikke bare nåtidens. Selv om den globale oppvarmingen ikke er denne bokas hovedanliggende, hadde det like fullt vært merkelig å skulle gå utenom den. Det var dette fenomenet som fikk oss til å bli interessert i klimaforskning, og det er en av de viktigste utfordringene vi mennesker i dag står overfor. På slutten av boka kommer vi inn på hvilke klimaendringer vi kan vente oss i dette århundret, hvordan de kan varsles, og hvor usikkerheten om fremtiden er begravet.

Det menneskelige karbonavtrykket på jordas klima har blitt beskrevet som irreversibelt. Det betyr at selv om utslippene reduseres til null – og det over natten – vil virkningene av utslippene fortsette å påvirke klimaet i mange hundre år. Forklaringen på det er at naturen bruker lang tid på å absorbere (dette ordet, som betyr «å ta opp», bruker vi mye) de store karbonmengdene vi har sluppet ut, og at opptaket av ulike grunner vil bremse opp.

Fra et klimavitenskapelig ståsted er det etter vårt skjønn ikke helt korrekt å betegne en klimaendring som irreversibel. I det virkelig lange løp vil endringer i pådriv, responser og tilbakekoblinger på nytt sette kursen for et annet klimaregime.

Det er ingenting som tyder på at naturen «foretrekker» det klimaet som er best mulig for oss, for planter eller dyr. Det er bare å rette blikket bakover i tid, så ser vi at spennvidden i klimasystemet er enormt stor. Det vil den fortsette å være, med eller uten mennesker og dyr til stede. At vi søker å forstå dette enestående, vakre og komplekse systemet som vi på skjødesløst vis tukler med, er ikke bare et premiss for at vi kan ta veloverveide valg i tiden som kommer, men også noe vi bør gjøre av respekt for den planeten vi bor på.

